Бөгөн ул – 3-сө курс студенткаһы. Киләсәктә телевидениела диктор йә хәбәрсе булып эшләргә теләй. Әлегә иһә шиғри юлдарға йән өрә, мәҡәләләр яҙа. Ҙур теләк менән халыҡ әкиәттәрен өйрәнеүе һәм фантазияға бай булыуы бик һирәктәргә генә хас әкиәт стилендә ижад итергә ярҙам итә. Рус мәктәбен тамамлап, университеттың рус бүлегендә белем алһа ла, Светлана башҡорт телендә яҙышыуҙы өҫтөнөрәк күрә. Йәш ҡәләм эйәһен балаларҙың ата-әсәйгә ҡарата иғтибарһыҙлығы, йәштәр проблемалары борсой. Йәмғиәттә көндән-көн киңерәк тарала барған һүгенеү күренеше айырыуса уйға һала. «Башҡорт йәштәре ошоноң кеүек аламалыҡтарҙан алыҫ булһа ине. Бигерәк тә нәфис зат вәкилдәре үҙҙәрен тәрбиәле тоторға, һәр ваҡыт күркәм, матур булырға тейеш»,– ти ул.